text: Voldsom biljagt endte i uheld
  10 juli 2015 kl. 05.05
  Selvom bilerne kørte 140 i timen gennem byen, kom ingen til skade.
  En påvirket billist, der kører 140 kilometer i timen gennem byen, rammer en lygtepæl og taber et hjul. Det lyder som et klokkeklart uheld med noget nær fatale konsekvenser. Men trods den giftige cocktail endte nattens biljagt uden personskader.
  - Vores bil fik lidt ridser i lakken, men alle kunne gå fra stedet, fortæller vagtchef Jan Stokholm til TV SYD.
  Den 19-årige mand, der kørte bilen blev spottet af betjentene i Frodesgade i Esbjerg midtby. Men han ville ikke tale med dem og tog i stedet flugten ud ad Stormgade med halsbrækkende fart. Biljagten fortsatte ud omkring Bilka, inden den gik ind mod byen igen. I alt kørte bilen over for rødt fem gange.
  Først da den 19-årige mand ramte en lygtepæl med bagenden af sin bil og slog et bagdæk af, fik politiet standset ham.
  - Med i bilen var også en 19-årig pige. Hun er blevet hentet af sin far her til morgen, siger Jan Stokholm.
  Den 19-årige mand skal nu afhøres, inden han bliver sigtet for en hel del overtrædelser af færdselsloven.
  